**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**Относно:** Решение за даване на съгласие Професионална гимназия по дървообработване и вътрешна архитектура „Йосиф Вондрак“ – Русе да кандидатства по Кампания-2025 на Проект „Красива България”, Министерство на труда и социалната политика

**УВАЖАЕМИ ОБЩИНСКИ СЪВЕТНИЦИ,**

През м. октомври 2024 г. Управителният съвет на Проект „Красива България” (ПКБ) към МТСП стартира кампания за набиране на кандидати за участие по ПКБ през 2025 г. Периодът на кампанията е **25.10.2024 г. – 20.01.2025 г.** Дейностите по ПКБ ще се изпълняват и отчитат в рамките на 2025 г.

Мерките, по които може да се кандидатства по време на кампанията са пет:

* Мярка М01 „Подобряване на обществената среда в населените места”;
* Мярка М02 „Подобряване на социалната инфраструктура”;
* Мярка М02-01 „Подобряване на социалните услуги за резидентна грижа и осигуряване на подслон”;
* Мярка М02-03 „Подобряване на образователната инфраструктура в професионалните гимназии предоставящи дуална система на обучение и/или защитени от държавата специалности от професии”;
* Мярка М01-01 „Осигуряване на достъпна среда на обществени сгради”.

Професионална гимназия по дървообработване и вътрешна архитектура „Йосиф Вондрак“ – Русе (ПГДВА „Йосиф Вондрак“ – Русе) планира да кандидатства по Мярка 02-03 „Подобряване на образователната инфраструктура в професионалните гимназии предоставящи, дуална система на обучение и/или защитени от държавата специалности от професии“.

Финансовата рамка на едно проектно предложение по Мярка М02-03 е, както следва:

* Общ бюджет – от 80 000 до 220 000 лв. с ДДС.
* Съфинансиране от кандидата – най-малко 30% от общия бюджет.

Към настоящия момент, ПГДВА „Йосиф Вондрак“ е в процес на подготовка на проектна документация за изпълнение на външно топлоизолиране на част от сградата на училището, разположена на главната пешеходна улица на гр. Русе.

Училището е основано с Княжески указ №509 на Княз Александър Батемберг на 09.05.1883 г. През учебната 2024-2025 год. в училището се обучават общо 317 ученици от осми до дванадесети клас (в т.ч. 8 деца в самостоятелна форма на обучение), работят 34 преподаватели и 10 души непедагогически персонал.

През учебната 2024/2025 год. в ПГДВА „Йосиф Вондрак“ – Русе се осъществява обучение чрез работа (дуална система на обучение), в различни професионални направления, свързани с производството на мебели, аудио-визуалните изкуства и техники, приложните изкуства и занаяти и др.

Проектното предложение на ПГДВА „Йосиф Вондрак“ по Мярка М02-03 е с общ бюджет в размер на 217 342,00 лв. с ДДС, от които 65 203,00 лв. с ДДС (30% от бюджета) ще бъдат съфинансирани от бюджета на Професионалната гимназия.

С писмо с наш вх. №31-36-2/08.01.2025 г., директорът на ПГДВА „Йосиф Вондрак“, г-жа Даниела Дойнова-Кънчева, отправи молба към Община Русе да даде своето съгласие Професионалната гимназия да кандидатства по Мярка М02-03 с проектно предложение **„Изпълнение на мярка за енергоспестяване – външно топлоизолиране на сграда“**.

ПГДВА „Йосиф Вондрак“ – Русе има изготвени енергийно и техническо обследване на сграда.

През 2024 г. по Проект „Красива България“, Мярка М02-03, ПГДВА „Йосиф Вондрак“ изпълни сходен проект „Изпълнение на мярка за енергоспестяване – външно топлоизолиране на сградата на ПГДВА, като съфинансирането също бе от бюджета на училището.

Предвид значимия социален ефект на проекта и на основание чл. 63, ал. 1 и ал. 2, т. 2 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общинският съвет да вземе следното:

**РЕШЕНИЕ:**

На основание чл. 21, ал. 1, т. 23 във връзка с чл. 21, ал. 2 от ЗМСМА и изискванията за кандидатстване по Проект „Красива България”-2025, Общинският съвет **реши**:

1. Дава съгласие ПГДВА „Йосиф Вондрак“ – Русе да кандидатства по Мярка М02-03 „Подобряване на образователната инфраструктура в професионалните гимназии предоставящи дуална система на обучение и/или защитени от държавата специалности от професии”, Проект „Красива България” – 2025 с проектно предложение „Изпълнение на мярка за енергоспестяване – външно топлоизолиране на сграда“.
2. Дава съгласие съфинансирането на проектното предложение на ПГДВА „Йосиф Вондрак“ – Русе по Мярка М02-03 „Подобряване на образователната инфраструктура в професионалните гимназии предоставящи дуална система на обучение и/или защитени от държавата специалности от професии”, Проект „Красива България” – 2025 в размер на 65 203,00 лв. с ДДС да бъде осигурено от бюджета на Професионалната гимназия.
3. Обектът на инвестиция ПГДВА „Йосиф Вондрак“ – Русе ще продължи да функционира като такъв (общинско училище) и няма да бъде закрит за периода на устойчивост.

**ВНОСИТЕЛ:**

**ПЕНЧО МИЛКОВ**

*Кмет на Община Русе*